Кваліфікацыя_да_чэмпіянату_свету_па_снукеры_2016
Першы дзень (6 красавіка)
Кваліфікацыя чэмпіянату свету 2016 пачалася 6 красавіка на арэне міжнароднага спартыўнага цэнтру «Ponds Forge» у Шэфілдзе і праходзіла на працягу трох сесій за адзінаццаццю сталамі. У першы гульнявы дзень у другі раўнд прайшлі 10 гульцоў. Першым пераможцам на турніры нечакана стаў адзіны прафесійны снукерыст з Пакістана Хамза Акбар, які праводзіў першы сезон у мэйн-туры і не меў рэйтынгавых ачкоў, прайграўшы ўсе восем папярэдніх матчаў у якасці прафесіянала. У матчы супраць Джэймі Джонса з Уэльса, які дайшоў да паўфіналу адкрытага чэмпіянату Аўстраліі ў пачатку сезона і займаў 33-е месца ў сусветным рэйтынгу, азіят вёў 7:2 пасля першай сесіі з вышэйшай серыяй у 70 ачкоў у той час, як валіец шмат памыляўся і не зрабіў ніводнага паўсоценнага брэйка. У другой сесіі Джонс быў больш паспяховым, выканаўшы серыі ў 125 і 52 ачкі, аднак 22-гадовы Акбар паступова давёў паядынак да перамогі з лікам 10:5, выйграўшы пятнаццатую партыю на каляровых шарах, і стаў першым удзельнікам другога кваліфікацыйнага раўнда, атрымаўшы першыя 6600 рэйтынгавых балаў. 48-ы сеяны Гэры Уілсан упэўнена перамог ірландскага аматара Леа Фернандэза з лікам 10:4 і серыямі ў 104, 80 і 50 ачкоў, у трэці раз дайшоўшы да стадыі 1/40 фіналу чэмпіянату свету. 40-ы нумар рэйтынгу Марк Джойс у матчы супраць Зака Сурэці вёў з лікам 5:4 пасля першай паловы паядынку, а пазней саступаў з лікам 6:7, аднак выканаў соценны брэйк у 106 балаў і выйграў чатыры фрэймы запар, давёўшы паядынак да перамогі з лікам 10:7. 44-гадовы Энтані Хэмілтан, які займаў 72-гі радок у рэйтынгу і знайходзіўся пад пагрозай вылету з мэйн-тура, упэўнена перайграў Сідні Уілсана з лікам 10:3. Пры гэтым у другім і восьмым фрэймах Хэмілтан ішоў на максімальны брэйк, але памыліўся спачатку на 80 ачках, а потым на 104 ачках. 57-ы сеяны Робі Уільямс, які трапляў у Крусібл у 2014 і 2015 гадах, гуляў супраць валійца Гарэта Алена, які ўпершыню прымаў удзел у кваліфікацыі да чэмпіянату свету. 29-гадовы Уільямс саступаў з лікам 4:5 пасля першай паловы матча, у дзявятым фрэйме якога яго апанент выканаў серыю ў 101 бал, а пры ліку 7:7 у другой сесіі выйграў тры партыі запар з трыма паўсоценнымі брэйкамі і выйшаў у другі раўнд кваліфікацыі на Марка Джойса. Фіналіст чэмпіянату свету 1995 года Найджэл Бонд, які займаў 94-е месца ў сусветным рэйтынгу, прадэманстраваў упэўненую гульню ў матчы супраць паўфіналіста адкрытага чэмпіянату Гдыні Эндру Хігінсана. 50-гадовы Бонд павёў з лікам 5:2 у пачатку матча, але яго апанент, які даходзіў да 1/8 фіналу чэмпіянату свету ў 2012 годзе, выканаў найвышэйшую серыю матча ў 135 ачкоў і скараціў адставанне да ліку 4:5 да канца сесіі. Пры ліку 5:6 49-ы сеяны Хігінсан выканаў тры пераможныя брэйкі ў наступных фрэймах і зрабіў лік 8:6 на сваю карысць, але снукерны ветэран адказаў трыма наступнымі выйгранымі партыямі і выйшаў наперад з лікам 9:8, пасля чаго давёў матч да перамогі ў вырашальнай партыі і з чатырма паўсоценнымі брэйкамі за паядынак выйшаў у другі кваліфікацыйны раўнд на Гэры Уілсана. Рос М’юр з Шатландыі, які займаў 80-ы радок у рэйтынгу, перамог Шона О'Салівана з лікам 10:5 і найвышэйшым брэйкам у 53 ачкі. М'юр ішоў наперадзе з лікам 5:4 пасля вельмі роўнай першай сесіі, але дамінаваў у другой палове паядынку, выйграўшы тры фрэймы запар пры ліку 7:5. Ян Бэрнс, які займаў 64-е месца ў сусветным рэйтынгу і мог вылецець з мэйн-тура па выніках сезона, у напружаным матчы перамог дэбютанта кваліфікацыі да чэмпіянату свету Дуэйна Джонса з Уэльса з лікам 10:8 і пяцю паўсоценнымі серыямі. 25-ы сеяны Бэн Вуластан, які дайходзіў да чвэрцьфіналаў двух рэйтынгавых спаборніцтваў у сезоне, гуляў супраць Крыса Уэйкліна, які займаў 83-е месца ў рэйтынгу. 28-гадовы Вуластан, які ўдзельнічаў у Крусібле ў 2013 годзе, павёў з лікам 4:1 у пачатку матча, пасля чаго Уэйклін зраўняў лік, дзякуючы тром пераможным брэйкам. Бэн скончыў сесію з лікам 5:4 на сваю карысць, а ў другой частцы паядынку выйшаў наперад з лікам 7:5, зрабіўшы серыю ў 131 бал , аднак яго 24-гадовы апанент здолеў зраўняць лік. З брэйкам у 77 ачкоў Вуластан павёў з лікам 9:7, але Уэйклін выйграў тры наступныя фрэймы з сэнчуры-брэйкам у 107 балаў і ў другі раз запар выйшаў у другі кваліфікацыйны раўнд найбуйнейшага снукернага спаборніцтва на Энтані Хэмілтана. Апошнім матчам, які скончыўся ў першы гульнявы дзень чэмпіянату, была сустрэча паміж ветэранамі чэмпіёнам свету 2002 года Пітэрам Эбданам і паўфіналістам розыгрышаў 1993 і 1997 гадоў Джэймсам Уатанам з Тайланда. 45-гадовы англічанін, які займаў 32-гі радок у рэйтынгу, выйшаў наперад з лікам 6:3 і серыямі ў 105 і 55 ачкоў пасля першай сесіі , а яго 46-гадовы праціўнік, які страціў месца сярод прафесіяналаў, але меў уайлдкард ад снукернага кіраўніцтва, які даваў яму права ўдзельнічаць ва ўсіх прафесійных турнірах, зрабіў сэнчуры-брэйк у 111 балаў у пачатку другой сесіі , аднак Эбдан, які дайходзіў да 1/8 трох рэйтынгавых спаборніцтваў у сезоне , паступова давёў паядынак да перамогі з лікам 10:6 і атрымаў месца ў другім раўндзе кваліфікацыі.